
Narva Linnavolikogu 17.03.2005 otsuse nr 35/52 „Peetri plats ja selle lähiala detailplaneeringu algatamine“ planeeringuala muutmine ja suurendamine
1. Asjaolud ja menetluse käik

Peetri plats ja selle lähiala detailplaneering on algatatud Narva Linnavolikogu 17.03.2005 otsusega nr 35/52 Narva Linnavalitsuse Arhitektuuri- ja Linnaplaneerimise Ameti ettepanekul.
Detailplaneeringu koostamise eesmärgiks on linna keskväljaku elavdamine ja korrastamine, planeeritavale maa-alale ehitusõiguse andmine, krundipiiride täpsustamine, heakorrastuse, haljastuse, liikluskorralduse (juurdepääsude ja parkimise) ja jalakäijate teede lahendamine, tehnovõrkude asukoha määramine ning varustamisega lahendamine. Planeeritava ala pindala on ca 4,7 ha. Detailplaneeringu koostaja on Sweco Projekt AS.
Narva Linnavalitsuse Arhitektuuri- ja Linnaplaneerimise Ametile laekus 22.06.2010 kiri nr 663 Riigi Kinnisvara AS poolt ettepanekuga kaasata Peetri plats ja selle lähiala detailplaneeringu alasse Peterburi mnt 1 ja Vestervalli tn 3, Vestervalli tn 5, Vestervalli tn 7 kinnistud. Ettepanek on põhjendatud sellega, et ülalnimetatud kinnistutel asuv Narva piiripunkt vajab rekonstrueerimist. Kuna Peetri platsi ja selle lähiala detailplaneeringu ala asub piiripunkti vahetuses läheduses ning moodustab sellega linnaruumilise terviku, on otstarbekas lahendada need alad ühe detailplaneeringuga. Suurendatud planeeringuala üldpindala on kokku ca 7,4 ha. 
Planeeritav ala asub Vanalinna linnaosas ning piirneb idast Narva jõega ja kagu poolt Narva linnusega.   
2. Õiguslikud alused

2.1. Vastavalt Planeerimisseaduse § 10 lõikele 5 detailplaneeringu koostamise algatab ja koostamist korraldab kohalik omavalitsus. 

2.2. Narva linna ehitusmääruse § 5 lõikele 8 ning Narva linna põhimääruse punktile 4.4.29  Linnavolikogu algatab detailplaneeringu.
2.3. Haldusmenetluse seaduse  § 64 lõige 1 kohaselt käesoleva jao sätteid kohaldatakse haldusakti kehtetuks tunnistamisele haldusorgani poolt. Kehtetuks tunnistamise kohta sätestatut kohaldatakse ka haldusorgani poolt haldusakti muutmise ja haldusakti kehtivuse peatamise suhtes.
2.4. Vastavalt Haldusmenetluse seaduse § 64 lõikele 2 haldusorgan otsustab haldusakti kehtetuks tunnistamise kaalutlusõiguse kohaselt, kui seadus ei keela haldusakti kehtetuks tunnistada või ei kohusta haldusakti kehtetuks tunnistama.
2.5. Haldusmenetluse seaduse §68 lõige 2 kohaselt haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal. Muu haldusorgan võib haldusakti kehtetuks tunnistada ainult seaduses sätestatud juhul. Pädevust ületades antud haldusakti võib tunnistada kehtetuks ka haldusakti andnud haldusorgan.
2.6. Vastavalt Haldusmenetluse seaduse § 70 lõikele 1 kehtetuks tunnistamine vormistatakse iseseisva haldusaktiga, mille kohta kehtivad kõik tavalisele haldusaktile kohaldatavad nõuded.
3. Otsus
3.1 Muuta Narva Linnavolikogu 17.03.2005 otsusega nr 35/52 kinnitatud detailplaneeringu „Peetri plats ja selle lähiala“ lähteülesande nr DP 14-2005 punktis 2.2 planeeritava ala pindala suurendamise teel kuni 7,4 ha.
3.2 Kinnitada „Peetri plats ja selle lähiala“ detailplaneeringu uued piirid vastavalt esitatud skeemile (lisatud).
4. Rakendussätted
4.1. Narva Linnavalitsuse Arhitektuuri- ja Linnaplaneerimise Ametil avaldada otsus ajalehes, milles Narva linn avaldab ametlikke teadaandeid.
4.2. Otsus jõustub seadusega sätestatud korras.
4.3. Käesolevat otsust on võimalik vaidlustada Tartu Halduskohtu Jõhvi kohtumajas 30 päeva jooksul alates jõustumisest.

